杰姪所居之前舊無竹二月中忽出筀筍一根特立可愛爲賦長句
作者：錢時
朝代：宋

paragraphs: 舊聞四月筀，不聞二月萌。
籜龍忽當門，頭角何崢嶸。
朅來此地荒穢耳，遠隔長林不相倚。
群穉猶埋糞壤中，挺然劍拔參天起。
人云瑞應非偶然，妙不可詰那可言。
孰前孰後孰爲瑞，孰識此根天地先。
祇今孤秀駭衆目，半脫錦綳聳新綠。
善守勿令風雨摧，他年滿地皆修竹。